কলকাতার দুই থানার দুই ‘ভিভিআইপি’ ওসি বলেই পুলিশ মহলে পরিচিত ওঁরা। তাই ওঁদের ক্ষেত্রে আর পাঁচটা থানার ওসি’র মতো নিয়ম খাটে না। একজন, কালীঘাট থানার ওসি মহাদেব চক্রবর্তী। ওই থানার অধীনে পড়ে খোদ মুখ্যমন্ত্রী মমতা বন্দ্যোপাধ্যায়ের এলাকা। অন্যজন, হেয়ার স্ট্রিট থানার ওসি শান্তনু সিংহবিশ্বাস (যে থানার অধীনে পড়ে মহাকরণ, বিধানসভা, রাজভবন, হাইকোর্ট এবং লালবাজার)।
গত ৭ ডিসেম্বর পুলিশ কমিশনার সুরজিৎ করপুরকায়স্থ শহরের ১৯টি থানার ওসি’কে বদলি করেছিলেন। কালীঘাটের ওসিকে বদলি করা হয়েছিল হেয়ার স্ট্রিট থানায়। হেয়ার স্ট্রিটের ওসিকে কালীঘাটে। বদলির পরদিনই সকলে নতুন থানার দায়িত্ব বুঝে নিলেও ব্যতিক্রম ঘটে ওই দু’জনের ক্ষেত্রে। লালবাজার সুত্রের খবর, দু’জনকে কলকাতা পুলিশের এক বড়কর্তা তখনই নতুন থানার দায়িত্ব নিতে বারণ করেন।
রাজ্যে তৃণমূল সরকার ক্ষমতায় আসার মাসদুয়েকের মাথায় কালীঘাট থানার ওসি করা হয়েছিল মহাদেবকে। ততদিনে তৃণমূলপন্থী পুলিশকর্মীদের নেতা হিসাবে বেশ নামডাক হয়েছিল তাঁর। এরপর মুখ্যমন্ত্রীর ‘আস্থাভাজন’ কীভাবে হতে হয়, তা আর শিখিয়ে দিতে হয়নি গড়িয়ার নবদুর্গা পুজো কমিটির অন্যতম কর্তা মহাদেবকে। প্রতিদিন সকালে মুখ্যমন্ত্রী বাড়ি থেকে বেরনোর পর মহাদেবের স্যালুট এবং তারপর তাঁকে কাছে ডেকে মুখ্যমন্ত্রীর সামান্য দু’চার কথা বলাটাই মহাদেবকে অনেকটা ‘শক্তিশালী’ করে দিয়েছে। নিন্দকেরা বলে থাকেন, মুখ্যমন্ত্রীর ‘আশীর্বাদ’ থাকায় মহাদেব কালীঘাট এলাকার শাসকদলের অনেক অভ্যন্তরীণ গোলমালও নিশ্চিন্তে ‘দমন’ করে দেন।
শান্তনুর খ্যাতি আবার থানা চালানোর ‘দক্ষতা’য়। বাম এবং তৃণমূল— দুই জমানাতেই ‘কাজের মাধ্যমে’ কীভাবে শাসকদলের অতি-ঘনিষ্ঠ হতে হয়, সেটা শান্তনুর চেয়ে এই মুহূর্তে কেউ ভাল জানেন বলে মনে করেন না শহরের ওসিদের একাংশ। পুলিশকর্মীদের অনেকেই মনে করেন, ‘জল ছাড়া মাছ’ আর ‘থানা ছাড়া শান্তনু’ সমার্থক। যদিও ঘনিষ্ঠমহলে শান্তনু বলে থাকেন, নিষ্ঠার সঙ্গে কাজ করাটাই তাঁর ‘ইউএসপি’।
এহেন দুই ওসি’কে নিয়ে সমস্যায় পড়তে হয় লালবাজারকে। কারণ, চার বছরের মধ্যে তিন বছরের বেশি সময় ধরে ডিভিশনে থাকায় নির্বাচন কমিশনের বিধির কথায় মাথায় রেখে অন্যদের সঙ্গে শান্তনু ও মহাদেবকেও বদলি করতে হয়েছে। এক পুলিশকর্তা জানান, কালীঘাট ও লালবাজার চাইছে তাঁরা দু’জনেই ভোট পর্যন্ত নিজ নিজ থানায় থাকুন। যদি কমিশন সরিয়ে দেয় সেক্ষেত্রে তাঁদের থানাতেই পোস্টিং দেওয়া হবে। কিন্তু কমিশনকে বলা হবে, তাঁদের বদলি আগেই করা হয়েছিল।
দায়িত্ব না নেওয়ার প্রশ্নে শান্তনুর বক্তব্য,‘‘ডিসেম্বরে বিধানসভার অধিবেশন ছিল। রাষ্টপতির সফর গেল। এরপর ২৬ জানুয়ারি রয়েছে। তাই দেরি হচ্ছে। হয়তো জানুয়ারির শেষে বা ফেব্রুয়ারির প্রথম সপ্তাহে দায়িত্ব নেব।’’ মহাদেবের সাফ জবাব,‘‘উপরতলা থেকে দায়িত্ব নিতে বারণ করা হয়েছে। তাই নিইনি। কাল বললে, কালই দায়িত্ব নেব।’’ নির্বাচন কমিশনের খাঁড়া ঝুললেও পশ্চিম মেদিনীপুরের পুলিশ সুপার ভারতী ঘোষকে স্বপদে রেখে দিয়েছেন মুখ্যমন্ত্রী। আর শান্তনু-মহাদেবকে বদলি করেও তাঁদের স্বপদে থেকে যেতে বলা হয়েছে। এ-ও এক নতুন নিদর্শন!